OzLabs/hebrew-wiki-articles huggingface dataset:
אריק בנדר

אריה (אריק) בנדר (נולד ב-9 ביולי 1952) הוא עיתונאי ישראלי, ששימש ככתב הפרלמנטרי של "מעריב".

==ביוגרפיה==
בנדר יליד ראשון לציון, בוגר בית הספר חביב. נשוי ואב לשניים.

עם גיוסו לצה"ל בשנת 1970 שובץ בחיל השריון, עבר הכשרה כלוחם וקורס מפקדי טנקים. במלחמת יום הכיפורים לחם במסגרת חטיבה 7 בקרבות עמק הבכא. בוגר האוניברסיטה העברית ביחסים בינלאומיים ובמדע המדינה.

בין השנים 1975–1978 ערך את "פי האתון", ביטאון הסטודנטים של האוניברסיטה העברית והפיק את תוכנית הבוקר "707" של אלכס אנסקי בגלי צה"ל. לאחר מכן שימש בתפקיד סגן דובר קרן קיימת לישראל, וכתב בעיתון "דבר" ובמוסף "7 ימים" של "ידיעות אחרונות".

בשנת 1980 החל לעבוד בעיתון "מעריב" וכיהן בשורה ארוכה של תפקידים, בין היתר ככתב עירוני של "מעריב" בירושלים, כתב לענייני בית הנשיא, כתב לענייני בתי חולים, ממלא מקום רכז כתבים במערכת העיתון בתל אביב וכתב לענייני עלייה והעם היהודי. בשנת 2001 סיקר עבור "מעריב" את ועידת דרבן הראשונה, בדרום אפריקה.

במסגרת עבודתו ככתב במוסף "7 ימים" חשף את היומנים שכתב אדולף אייכמן בכלא. ביולי 1989 חשף ב"מעריב" לראשונה את כוונת נשיא ברית המועצות מיכאיל גורבצ'וב להרים את מסך הברזל ולפתוח את שערי העלייה ליהודים. חשף את תיקי הק.ג.ב. של נתן שרנסקי, וכן חשף את סיפורו של הכומר גיאורג אדלשטיין, אביו של יושב ראש הכנסת יולי אדלשטיין.
בנדר היה העיתונאי המערבי הראשון שראיין את נשיא אתיופיה מלס זנאווי, לאחר הפלת משטר מנגיסטו.

משנת 1994 שימש כתב פרלמנטרי של "מעריב". כתב את המדור השבועי "הנבחרים" ב-nrg. חבר הנהלת תא הכתבים הפרלמנטריים. באוקטובר 2022 פרש לגמלאות.

==קישורים חיצוניים==

* [http://www.tapuz.co.il/blog/userBlog.asp?FolderName=germaniacapta הבלוג של אריק בנדר ב-nrg]
* [http://www.tapuz.co.il/blog/userBlog.asp?FolderName=germaniacapta GERMANIA CAPTA] - הבלוג של בנדר

מכּתבותיו
* 
* 
* 
* [http://www.87th.org.il/News_Clips.htm על גדוד סיור 87 במלחמת יום הכיפורים]
* [http://www.talilastan.com/ver2/rend.cgi?article=9 חוזה המדינה בכוכבים]

==הערות שוליים==

קטגוריה:סגל ידיעות אחרונות
קטגוריה:סגל מעריב
קטגוריה:כתבים פרלמנטריים ישראלים
קטגוריה:בוגרי בית הספר חביב
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1952
קטגוריה:חיילי חיל השריון במלחמת יום הכיפורים
קטגוריה:חיילי חטיבה 7
Dragonheads

Dragonheads הוא מיני אלבום של להקת הפולק מטאל הפינית אנסיפרום, שיצא ב-15 בפברואר 2006. זהו האלבום הראשון של אנספיריום עם פטרי לינדרוס וללא יארי. האלבום מורכב מהקלטה מחודשת של קטעים מהדמואים, משירי עם פיניים, גרסת כיסוי לאמורפיס ושיר אחד חדש.

== רשימת שירים ==
<div style="direction: ltr;">
{|border=0
|-
|
# Dragonheads (5:21)
# Warrior's Quest (4:53)	
# Kalevala-Melody (1:47)
# White Storm (4:56)
# Into Hiding (גרסת כיסוי לאמורפיס) (3:49)
# Finnish Medley (5:09)
|}
</div>

== קרדיטים ==
* פטרי לינדרוס - שירה (גראולינג) וגיטרה
*מרקוס טויונן - גיטרה, שירה נקייה וקולות רקע, תיפוף
*מייו אנהו - קלידים
*סמי הינקה - גיטרה באס, שירה נקייה וקולות רקע
*יאנה פרוויאנן - תופים

==קישורים חיצוניים==

קטגוריה:אלבומי פולק מטאל
קטגוריה:אלבומי מטאל
עמירם חרלף

עמירם חרלף (30 באוקטובר 1926 - 12 בינואר 2007) היה עורך דין, סופר ונשיא לשכת הבונים החופשיים בישראל.

==ביוגרפיה==
נולד וגדל בחיפה, בנם של דבורה ויחזקאל חרלף. בגיל תשע עשרה (1945) החל את לימודיו בתחום המשפט בירושלים. לאחר לימודיו חזר לחיפה, שם עבד כעורך דין עם התמחות בנושאי דיני הגנת הדייר וכמזכיר כבוד של אגודת הסופרים בחיפה. עסק בפעילות ציבורית שהקנתה לו את תואר יקיר חיפה. כתב ספרי פרוזה, שירה וספרי עיון בנושא משפט. 

בתו, דיצה, היא אשתו של יו"ר אגודת הסופרים העבריים בין השנים 2005-2003, הרצל חקק.

על שמו רחוב "עמירם" בשכונת רמת אלמוגי בחיפה.

==מספריו==
* "כך חולפת תהילת עולם". 
* "פה בארץ חמדת אבות".
* "אבק דרכים אורות וצללים".
* "הצצה לנוה תרצה. 
* "סוגיות בחוק הגנת הדייר".
* "סערת רגשות.
* "חמדת אבות".
* "להיות אני".
* "סעד מן הצדק".
* דמי מפתח: העברת מושכרים מוגנים בדמי מפתח: החוק והפסיקה".

==קישורים חיצוניים==

* 
* 
* 
* [http://www.e-mago.co.il/Editor/literature-1488.htm דברים לזכרו של עמירם חרלף] מאת הרצל חקק
* 

קטגוריה:חברי הבונים החופשיים בישראל
קטגוריה:סופרים כותבי עברית
קטגוריה:עורכי דין ישראלים במאה ה-20
קטגוריה:יקירי חיפה
קטגוריה:אנשי היישוב ילידי הארץ
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1926
קטגוריה:ישראלים שנפטרו ב-2007
תשואה

תשֹואה בכלכלה, היא היחס בין שווי השקעה בנקודות זמן שונות. השינוי בערך ההשקעה יכול לנבוע ממקורות שונים. לדוגמה, מריבית, רווח נקי מעסק, רווח הון וכו'.

על פי רוב, תשואה תוצג באחוזים, מכיוון שהיא מייצגת את מדרגת השינוי לאורך זמן, ולכן אין טעם להציג מספר נקי שהוא נכון פר נקודה ולא מהווה בהכרח את אחוז השינוי.

נתון התשואה לא יצביע על אורך תקופת ההשקעה, אך נהוג להציג תשואה שנתית.

== חישוב התשואה ==
חישוב התשואה באופן מתמטי פורמלי יהיה בצורה הבאה: נסמן את שווי ההשקעה בהווה ב- <math>V_2</math>. נסמן את שווי ההשקעה בנקודת הייחוס בעבר (ברוב המקרים שנה לפני) ב- <math>V_1</math>. הנוסחא לחישוב התשואה היא:
<math>\frac{V_2-V_1}{V_1}</math>

חישוב התשואה לאחר מסים יהיה בצורה הבאה: נסמן את התשואה ללא מיסים ב- <math>Y</math>. כעת נסמן את אחוז המס ב- <math>P_t</math>. הנוסחא לחישוב התשואה לאחר מס היא:

<math display="inline">Y-(Y\times P_t)</math>

למשל, נניח כי על תשואה של עשרה אחוזים מוטל מס של עשרים אחוזים. הצבה בנוסחא נותנת:

<math>0.08 = 0.1 - (0.1\times 0.2)</math>

כלומר, התשואה אחרי מיסים היא שמונה אחוזים.

באופן מעשי, חישוב התשואה יכול להעשות בצורות רבות. ניתן לשקלל פרמטרים נוספים (בנוסף למיסים); ניתן למשל לשקלל ריבית, עמלות, ירידת ערך הכסף ועוד.

חברות רבות ישנו את צורת החישוב על פי הגוף אשר אמור לקבל את הדו"ח על התשואה. אם התשואה תוצג למס הכנסה, יהיה החישוב לרוב שונה מאשר אם התשואה תוצג ללקוחות או משקיעים. השוני בחישוב נובע מהאינטרס המשתנה בהצגה לגופים שונים.

==קישורים חיצוניים==

קטגוריה:שוק ההון
דירוג החברות של כתב העת פורצ'ן

דירוג החברות של כתב העת Fortune הוא שמן של מספר רשימות שמפרסם כתב העת האמריקאי Fortune, המדרגות חברות אמריקאיות לפי הכנסה גולמית. ברשימה זכאיות להיכלל חברות ציבוריות וחברות המפרסמות את ההכנסות שלהן. כתב העת מפרסם את הממצאים פעם בשנה, ואלה מחולקים למספר רשימות, כדלקמן:
* Fortune 100 - רשימת 100 החברות הראשונות.
* Fortune 500 - רשימת 500 החברות הראשונות.
* Fortune 1000 - רשימת 1,000 החברות הראשונות.
בנוסף, מפורסמת גם רשימת Fortune Global 500 הכוללת חברות מכל העולם.

== סקירה כללית ==
===רשימת 10 החברות הראשונות===
רשימת 10 החברות הגדולות בארצות הברית נכון למרץ 2023:

{| class="wikitable sortable"
! דירוג!! חברה !! מדינה !! תעשייה !! הכנסות !! שווי שוק !! עובדים
|-
! 1
| וולמארט
| 
| סחורה כללית
| align="right" | 572,754
| align="right" | 409,795
| 2,300,000
|-
! 2
| אמזון
| 
| שירותי אינטרנט וקמעונאות
| align="right" | 469,822
| align="right" | 1,658,807
| 1,608,000
|-
! 3
| אפל
| 
| טכנולוגיה
| align="right" | 365,817
| align="right" | 2,849,537
| 154,000
|-
! 4
| CVS Health
| 
| שירותי בריאות: בתי מרקחת ושירותים אחרים
| align="right" | 292,111
| align="right" | 132,839
| 258,000
|-
! 5
| UnitedHealth Group
| 
| שירותי בריאות: ביטוח וטיפול מנוהל
| align="right"| 287,597
| align="right" | 479,830
| 350,000
|-
! 6
| אקסון מוביל
| 
| זיקוק נפט
| align="right" | 285,640
| align="right" | 349,652
| 63,000
|-
! 7
| ברקשייר האת'וויי
| 
| ביטוח: רכוש ונפגעים
| align="right" | 276,094
| align="right" | 779,542
| 372,000
|-
! 8
| אלפאבית
| 
| שירותי אינטרנט וקמעונאות
| align="right" | 257,637
| align="right" | 1,842,326
| 156,500
|-
! 9
| מק'קסון
| 
| סיטונאות: שירותי בריאות
| align="right" | 238,228
| align="right" | 45,857
| 67,500
|-
! 10
| צ'נקורה
| 
| סיטונאות: תרופות ושרותי רוקחות
| align="right" | 213,988
| align="right" | 32,355
| 40,000
|}
<small>הערה: הכנסות ושווי שוק במיליוני $US</small>

=== חלוקה לפי מדינות ===
רשימת 10 המדינות המובילות בארצות הברית עם הכי הרבה חברות:
{| class="wikitable sortable"
! דירוג!! מדינה !! חברות
|-
! rowspan="2" | 1
| 
| 53
|-
| 
| 53
|-
! 2
| 
| 49
|-
! 3
| 
| 28
|-
! 4
| 
| 25
|-
! 5
| 
| 24
|-
! 6
| 
| 22
|-
! 7
| 
| 20
|-
! 8
| 
| 19
|-
! rowspan="2" | 9
| 
| 18
|-
| 
| 18
|-
! 10
| 
| 17
|}

== ראו גם ==
* 

==קישורים חיצוניים==
* 

קטגוריה:גלובליזציה
קטגוריה:דירוג בנושא כלכלה
קטגוריה:רשימות

ru:Fortune 1000#Fortune 500
בדיקת יתירות מחזורית

בדיקת יתירות מחזורית (באנגלית: Cyclic redundancy check, או בקיצור CRC) היא סוג של קוד לאיתור שגיאות המשמש לאיתור שגיאות בהעברת נתונים.

לפני העברת המידע מחושב ה־CRC ומתווסף למידע המועבר. לאחר העברת המידע, הצד המקבל מאשר באמצעות ה־CRC שהמידע הועבר ללא שינויים.

השימוש ב־CRC נפוץ בעיקר בשל קלות המימוש שלו בחומרה בינארית, קלות החישוב המתמטית שלו, ובמיוחד היעילות שלו בגילוי שגיאות נפוצות הנובעות כתוצאה מערוצי תקשורת רועשים.

== מבוא ==
CRC מבוסס על תאוריה של קוד מחזורי (מעגלי) לתיקון שגיאות. השימוש בקוד מחזורי שיטתי, אשר מקודד הודעות על ידי הוספה של ערך בדיקה עם גודל קבוע, בשביל איתור שגיאות ברשתות תקשורת. CRC הוצג לראשונה על ידי וו. ווסלי פטרסון ב-1961. קודים מחזוריים הם לא רק פשוטים למימוש, אלא הם גם טובים במיוחד לאיתור פרצי שגיאות בהודעות עם נתונים אשר נשלחות ברצף. זה חשוב בגלל שפרצי שגיאות הם בעיות העברה נפוצות בערוצי תקשורת, אשר כוללים התקני אחסון מגנטיים ואופטיים. 

<math>\text{CRC-}n</math> סיביות טיפוסי אשר מוצמד לבלוק מידע באורך שרירותי יאתר כל שגיאת פתע שאינה גדולה מ-<math>n</math> סיביות ויאתר כמות של <math>(1-2^{-n})</math> מפרצי שגיאות הגדולות מ-<math>n</math> סיביות.

אפיון של קוד CRC דורש הגדרה של מה שנקרא פולינום יוצר. הפולינום הזה נעשה מחלק של ה-polynomial long division, אשר לוקח את ההודעה כמחולקת ומחסיר את המנה והיתרה היא התוצאה. האזהרה החשובה היא כאשר המקדם הפולינומי שחושב בהתאם לשדה הסופי האריתמטי, כך שפעולה נוספת יכולה לממש רוחב בתים מקבלים (אין משיכה בין ספרות). הגודל של השארית הוא תמיד נמוך מהגודל של המחולל הפולינומי, אשר ממחיש כמה גדולה התוצאה יכולה להיות.

למעשה, כל השימושים הנפוצים ב-CRC משתמשים בשדה סופי של שני אלמנטים. שני האלמנטים בדרך כלל נקראים 1 ו-0, שבאופן נוח ביותר תואם לארכיטקטורה של המחשב.

CRC נקרא n-bit כאשר ערך הבדיקה בגודל n-bit. ל-n נתון, יש מספר CRC אפשריים, כל אחד כזה בפולינום שונה לפולינום כזה יכול להיות n כמעלה הגבוהה ביותר, כלומר n+1 ביטויים. במילים אחרות, לפולינום בגודל של n+1, הקידוד שלו דורש n+1  בתים. רוב הפולינומים מאפיינים ירידה בביט של ה-MSB או LSB, מכיוון שהם תמיד 1. ל-CRC והפולינום המקושר יש שם במבנה הזה  CRC-n-XXX.

מערכת איתור הבעיות הפשוטה ביותר, סיבית זוגיות, הוא למעשה CRC של 1-bit. הפולינום המתאים הוא x+1 (שני ביטויים) ושמו הוא CRC-1.

==אופן הפעולה==
CRC מבוסס על האיזומורפיזם שבין וקטורים לפולינומים, כך שמסתכלים על כל וקטור באורך n כפולינום שמקדמיו הם קואורדינטות הווקטור. CRC משתמש בפולינום המוגדר בפולינום יוצר מדרגה r.
סוגים שונים של קוד CRC משתמשים בפולינומים יוצרים שונים.

בהינתן פולינום יוצר מדרגה r ובהינתן הודעה M שברצוננו לקדד, עלינו לבצע את הפעולות הבאות:
# נוסיף r אפסים מימין להודעה.
# נחלק בפולינום (תוך שימוש בחילוק של השדה מודולו 2)
# נחסר את השארית תוך שימוש ב-xor במקום בחיסור רגיל.
נצרף את התוצאה שקיבלנו מימין להודעה המקורית ונשלח.

כמו בכל קידוד Checksum, הצד המקבל יבצע את שלבים 1 ו-2 ויוודא ש-r הביטים האחרונים שנשלחו זהים לתוצאה שהתקבלה.

==ראו גם==
* cksum
* סיכום ביקורת

==קישורים חיצוניים==
* 

==הערות שוליים==

קטגוריה:פונקציות גיבוב
קטגוריה:קודים לאיתור שגיאות ולתיקונן
מקופלת

מקופלת היא מותג של חטיף שוקולד המיוצר על ידי עלית (כיום חלק משטראוס גרופ), וייחודו הוא בצורתו הנראית כקיפולי שוקולד. המוצר נוצר לראשונה בשנת 1935 במפעל הממתקים והקפה ליבר, שנרכש על ידי עלית בשנת 1970. הוא מיוצר ברציפות מאז.

המתכון המדויק המשמש להכנת מקופלת הוא סוד מסחרי של חברת עלית, הטוענת כי מעטים האנשים היודעים אותו. מקור הקקאו בשוקולד הוא בחוף השנהב.

מקופלת יצאה בתחילה בגרסת שוקולד חלב, ולאחר מכן נוספו לה גרסת שוקולד לבן ושוקולד מריר (בעבר אף יצאה גרסת קפוצ'ינו במהדורה מוגבלת), והיא משווקת באריזה אישית ובאריזה משפחתית. למקופלת גרסה כשרה למהדרין תחת המותג "מגדים". ביום העצמאות ה־55 של ישראל ב-2003 יצאה מהדורה של מקופלת כחול־לבן.

המקופלת, פרט לשימושה כחטיף, משמשת גם כתוספת בפרוזן יוגורט ובמשקאות חמים כגון חלב או שוקו.

לחטיף הבריטי Flake, שהומצא ב־1920, מאפיינים דומים במראה ובטעם.

בשנות ה-90 הומצא סלוגן פרסומי לחטיף, 'מקופלת עד הפירור האחרון' בקמפיין בכיכובה של אורלי לוי אבקסיס.

בשנת 2011, לרגל 75 שנה לקיומו של המותג "מקופלת", הוציאה חברת עלית אריזה מיוחדת בצבע לבן של המוצר ובתוכה חטיפי מיני מקופלת בשני טעמים (חלב ולבן) ועם שמות שונים על כל אריזת חטיף מיני (כגון: מפורקת, מפוררת, מקומטת) ומתחתן הסלוגן "בת 75 ועדיין בעניינים". מקופלת מוצאת כיום באריזה חדשה בצבע חום וצהוב.

==קישורים חיצוניים==

* 
* 

==הערות שוליים==

קטגוריה:חטיפי שוקולד
קטגוריה:מותגי מזון
קטגוריה:עלית: מוצרים
לוח השנה האתיופי

לוח השנה האתיופי או הלוח האגעזי הוא לוח שנה שמשי המשמש כלוח השנה העיקרי באתיופיה, וכלוח שנה לצרכים דתיים בכנסיות טֵוָואהִידוֹ — הכנסיות האורתודוקסיות של אתיופיה ואריתריאה. לוח השנה מבוסס על לוח השנה הקופטי. בדומה ללוח הקופטי, לוח השנה האתיופי כולל תריסר חודשים בני 30 יום ומספר ימים הנוספים בסוף השנה. בשנה רגילה מספרם חמישה, בשנה מעוברת — שישה. שנה מעוברת חלה פעם בארבע שנים, ללא יוצא מהכלל, כמו בלוח השנה היוליאני ובניגוד ללוח הגרגוריאני.

ראש השנה האתיופי, הנקרא באמהרית אֶנְקוּטָטָש, חל בראשון לחודש מָסקָרָם, המקביל בקירוב לספטמבר בלוח היוליאני, התאריך נקבע על מנת לציין את סוף עונת הגשמים החזקים ותחילת ההתחדשות החקלאית. על פי הלוח הגריגוריאני, המקובל במרבית העולם, ראש השנה האתיופי חל ב־12 בספטמבר בין השנים 1901 ו־2099 אם מדובר בשנים גרגוריאניות הקודמות לשנים מעוברות, שבהן יש עשרים ותשעה ימים בפברואר. בכל מקרה אחר ראש השנה האתיופי חל ב־11 בספטמבר, על פי הלוח הגרגוריאני.

== חודשים ==
כל חודש בלוח השנה מונה 30 יום למעט החודש ה-13 שמונה 5 ימים בכל שנה ויום נוסף להם (6 ימים סך הכול) פעם ב-4 שנים.
{| class="wikitable"
! געז!! עברית
|-
|መስከረም || מסכרם
|-
|ጥቅምት || טקמת
|-
|ኅዳር || ח'דר
|-
|ታኅሣሥ || תח'שׂשׂ
|-
|ጥር || טר
|-
|የካቲት || יכתית
|-
|መጋቢት || מגבית
|-
|ሚያዝያ || מיאזיה
|-
|ግንቦት|| גנבות
|-
|ሰኔ || סאנה
|-
|ሐምሌ || חמלה
|-
|ነሐሴ || נחסה
|-
|ጳጐሜን || פגומן
|}

== ספירת השנים ==
ספירת השנים המקובלת כיום בלוח האתיופי נעשית מיום הבשורה למרים, שבו, על פי האמונה, התבשרה מריה מפי המלאך גבריאל שהיא נושאת ברחמה את ישו. לפי מניין זה, השנה שהחלה בספטמבר 2007 על פי הלוח המקובל, היא השנה ה־2000 במספר. קיים פער של מספר שנים בין שני הלוחות מפני שהכנסייה האורתודוקסית האתיופית והכנסיות האירופיות התבססו על חישובים שונים באשר לשנה שבה חלה התגלותו של גבריאל.

מנייני שנים אחרים היו מקובלים בעבר. המניין לבריאת העולם, למשל, מוסיף 5,500 שנים למניין מהבשורה על הולדת ישו.

== ראו גם ==
*לוח השנה של יהודי אתיופיה

== קישורים חיצוניים ==
* [http://www.funaba.org/en/calendar-conversion.cgi ממיר תאריכים מהלוח הגרגוריאני ללוח האתיופי]
* אָבֶּרָה מוֹלָה [https://web.archive.org/web/20070905173941/http://www.ethiopic.com/calendar/ethiopic.htm מאמר על לוח השנה האתיופי] באנגלית
* .

קטגוריה:אתיופיה: תרבות
אתיופי, לוח השנה
אריך מולר

אריך מולר במרכז התמונה נפרד מעובדיו בשנת 1949
אריך מולר (1895–1995) היה תעשיין ישראלי ומייסד מפעל אתא.

==ביוגרפיה==
מולר נולד בפרבר באבי הסמוך לעיר נאכוד (Náchod) בבוהמיה, אז חלק מן האימפריה האוסטרו-הונגרית, למשפחת תעשיינים יהודית מתבוללת. אימו באה ממשפחת תעשיינים שהקימו בסוף המאה ה־19 מפעל טקסטיל גדול (S. Katzau).

מולר התגייס לצבא האוסטרו-הונגרי ונפל בשבי הרוסי בתחילת מלחמת העולם הראשונה. שבע שנים שהה בסיביר שם התוודע לאינטלקטואלים ציוניים, למד עברית ויהדות.<br />
בשנת 1920 חזר לצ'כוסלובקיה ותכנן לעלות לארץ ישראל. דודו, הוגו מולר, שכנע אותו להצטרף למפעל המשפחתי. אריך מולר הצטרף בתנאי שיום יבוא והוא יקים סניף של המפעל בארץ ישראל.<br />
בין השנים 1923 ו-1934 ביקר בארץ ישראל למעלה מ-7 פעמים ובמהלכם סייע בהקמת מפעל "חרושת העמק" בעפולה ובשנת 1930 רכש פרדס במושבה פרדס חנה.<br />
בעקבות עליית היטלר לשלטון בגרמניה ב-1933, החליט מולר לעלות לארץ והתחיל בהגשמת חלומו להקמת מפעל טקסטיל באדמות "כופריתא" - מפעל אתא. מולר, אשתו הלן ובנו יונתן עלו בשנת 1934 לארץ ועם הלאמת המפעלים בצ'כוסלובקיה בשנת 1938 הגיע ארצה גם הדוד הוגו מולר ויסד את אתא חברה לטקסטיל.

בסתיו 1949 פרש מולר מאתא ויחד עם בנו יונתן הקימו את "מולר טקסטיל" צפונית לנהריה בשנה שלאחר מכן.

בשנת 1958 נענה לבקשת אהוד אבריאל להקמת מפעל "חולה טקסטיל" בקריית שמונה בשותפות עם ההסתדרות.

בשנת 1972 הקים את מפעל "מוליתן" לייצור חוטי תפירה.

בערוב ימיו המשיך לגור בדירה מעל למפעל בנהריה.

בשנת 1995 נפטר בגיל 100.

==קישורים חיצוניים==
* יונתן מולר, [http://museum.rutkin.info/he/node/195 "כחוט השני"] , מאמר באתר בית ליברמן, המוזיאון לתולדות נהריה
* תמונות [https://haifa-primo.hosted.exlibrisgroup.com/primo-explore/collectionDiscovery?vid=HAU&inst=972HAI_MAIN&collectionId=81171064040002791&lang=iw_IL מאוסף רחל ויהונתן מולר] מתוך האוספים הדיגיטליים של ספריית יונס וסוראיה נזריאן, אוניברסיטת חיפה

==הערות שוליים==

קטגוריה:אנשי עסקים ישראלים
קטגוריה:ישראלים ילידי האימפריה האוסטרו-הונגרית
קטגוריה:אנשי העלייה החמישית
קטגוריה:קריית אתא: אישים
קטגוריה:נהריה: אישים
קטגוריה:ישראלים שנולדו ב-1895
קטגוריה:ישראלים שנפטרו ב-1995
גנוטלה

גנוטלה (Gnutella) היא רשת שיתוף קבצים באינטרנט. נכון לדצמבר 2005, היא הייתה הרשת השלישית בגודלה באינטרנט, אחרי הרשתות eDonkey2000 (eDonkey2000) ו-FastTrack (קאזה). בכל רגע נתון מחוברים לרשת כמיליון משתמשים, ולעיתים כפליים מכך. השם "גנוטלה" הוא הלחם של גנו (מערכת הפעלה) עם נוטלה (ממרח שוקולד).

==היסטוריה==
תוכנת הלקוח הראשונה לפרוטוקול זה נכתבה בשנת 2000 על ידי ג'סטין פרנקל וטום פפר, שני מתכנתים מחברת Nullsoft. ב-14 במרץ 2000 פורסמה התוכנה באתר הבית של החברה, שנרכשה על ידי AOL, זמן קצר קודם לכן. ההודעה על פרסום התוכנה הגיעה לאתר Slashdot, ואלפי משתמשים הורידו אותה עוד באותו יום. למחרת, הוסרה התוכנה משרתי החברה, לאחר שחברת האם, AOL, הביעה דאגה לגבי חוקיות השימוש בתוכנה. AOL גם מנעה מעובדי חברת Nullsoft להמשיך ולפתח את התוכנה. הפרוטוקול שעליו הייתה התוכנה מבוססת פוענח על ידי משתמשים שהורידו את התוכנה, ותוכנות קוד פתוח המבוססות על אותו הפרוטוקול נכתבו ופורסמו באינטרנט. המספר הרב של תוכנות לקוח הקיימות עבור הפרוטוקול נובע מהפיתוח שנעשה במקביל על ידי משתמשים במקומות שונים בעולם לאחר פענוח הפרוטוקול.

==קישורים חיצוניים==

קטגוריה:שיתוף קבצים
ג'ורג' בנג'מין

ג'ורג' בנג'מין (באנגלית: George Benjamin; נולד ב-31 בינואר 1960), מלחין, מנצח, פסנתרן ומורה למוזיקה בריטי.

== חייו ==
בנג'מין נולד בלונדון ולמד אצל אוליבייה מסייאן בקונסרבטואר של פריז במחצית השנייה של שנות ה-70. בנג'מין היה, על פי השמועה, בכיר תלמידיו של מסייאן.

בנג'מין המשיך ללימודי מוזיקה בקינג'ס קולג', קיימברידג', שם למד אצל אלכסנדר גהר ויצא משם בראשית שנות העשרים לחייו כמוזיקאי בוגר ומבטיח. יצירתו התזמורתית Ringed by the Flat Horizon, העוסקת בסופת רעמים במדבר מקסיקו נכתבה למען האגודה המוזיקלית של אוניברסיטת קיימברידג' והושמעה בביצוע בכורה בקיימברידג' בניצוח מארק אלדר ב-5 במרץ 1980. היא בוצעה בסדרת הפרומס באוגוסט של אותה שנה, כשהיה עדיין סטודנט, ובכך היה למלחין הצעיר ביותר שיצירתו בוצעה בסדרת הקונצרטים הזו.

מאז שנות ה-80 כתב בנג׳מין יצירות למספר רב של הזמנות נכבדות, ביניהן Sudden Time (לתזמורת); Three Inventions (לתזמורת קאמרית); A Mind of Winter לסופרן ותזמורת קאמרית, שבוצעה לראשונה בפסטיבל אלדבורו ב-26 ביוני 1981; At First Light, שביצוע הבכורה שלה היה בלונדון ב-23 בנובמבר 1982 בניצוח סיימון ראטל ו"אנטארה" (להרכב כלי ואלקטרוניקה, שהופק ב-IRCAM והיה החיבור המוזיקלי הראשון להתפרסם בתוכנת התיווי הממוחשבת "סיבליוס"). בנג׳מין גם מרבה לנצח; עיקר תרומתו כמנצח היא ניצוח על מוזיקה מודרנית ועכשווית, כולל בכורות רבות, לרבות של מוזיקה שלו עצמו. הוא מרבה לנצח על הסינפונייטה של לונדון, אנסמבל מודרן, ותזמורת מאהלר הקאמרית, אך ניצח על מספר תזמורות אחרות, לרבות התזמורת הפילהרמונית של ברלין והתזמורת הפילהרמונית של רדיו צרפת.

לאחר שנים רבות של חיפושים אחר לבריתן מתאים, כתב בנג׳מין את האופרה הראשונה שלו באורך מלא, Written on Skin, עם טקסט מאת מרטין קרימפ. אופרה זו זכתה להצלחה כבירה מאז בכורתה ב-2012 בפסטיבל אקס-אן-פרובאנס, עליה ניצח. קדמה לה האופרה הקאמרית Into the Little Hill לסופרן, אלט, ותזמורת קאמרית מ-2006, וממשיכה אותה Lessons in Love and Violence מ-2017, גם היא אופרה באורך מלא. גם לאופרות אלה כתב קרימפ את הליברת.

בנג'מין מתגורר בלונדון. הוא לימד קומפוזיציה ברויאל קולג' למוזיקה הלונדוני וכיום הוא מלמד בקינג'ס קולג' לונדון.

==קישורים חיצוניים==

קטגוריה:מלחינים בריטים
קטגוריה:מנצחים בריטים
קטגוריה:פסנתרנים בריטים
קטגוריה:מורים למוזיקה באנגליה
קטגוריה:מלחינים מן המאה ה-20
קטגוריה:סגל אוניברסיטת לונדון
קטגוריה:בוגרי קינגס קולג' קיימברידג'
קטגוריה:בריטים שנולדו ב-1960
פלפל קאיין

פלפל קאיין (שם מדעי: Capsicum annuum var. acuminatum) הוא זן של פלפל אדום חריף. מקור השם של הפלפל לא ידוע; השימוש בשם זה לפלפל מתועד כבר בשנת 1652, בעוד העיר קאיין שינתה את שמה לכך רק בשנת 1777.

הפלפל משמש בעיקר בבישול של מנות חריפות, בצורת אבקה, בצורתו הטבעית, או בצורת שמן מזוקק.

פלפל קאיין מדורג בין 30,000 לבין 50,000 בסולם סקוביל.<ref></ref>

==קישורים חיצוניים==

* שימושים של [https://web.archive.org/web/20181004021228/http://healthpedia.co.il/פלפל-קאיין-cayenne-pepper/ פלפל קאיין] ברפואה הטבעית - באתר [http://healthpedia.co.il HealthPedia] (בעברית)
* [https://grandmarecipes.co.il/פלפל-קאיין-כל-מה-שצריך-לדעת/ פלפל קאיין כל מה שצריך לדעת] באתר המתכונים של סבתא.

==הערות שוליים==

קטגוריה:טקסונים שתוארו בידי קרל אנטון פינגרהות
קטגוריה:צמחים שתוארו ב-1832
קאיין
קטגוריה:מאכלים חריפים
Thermus aquaticus

Thermus aquaticus הוא מין חיידק אקסטרמופילי המסוגל לסבול טמפרטורות גבוהות. חיידק זה הוא המקור לאנזים Taq DNA פולימראז העמיד בחום, אחד האנזימים החשובים ביותר בביולוגיה המולקולרית בשל השימוש הנעשה בו בשיטת ה-PCR. החיידק קרוי גם Thermophilus aquaticus.

ב-1969 דיווחו תומאס ברוק והדסון פריז מאוניברסיטת אינדיאנה על מין חדש של חיידק תרמופילי שלו קראו Thermophilus aquaticus. החיידק נתגלה באזור פארק לאומי ילוסטון ומאז נמצא במספר בתי גידול חמים ברחבי העולם.

הטמפרטורה האופטימלית עבור החיידק היא בסביבות 70 מעלות צלזיוס, אך הוא מסוגל לשרוד בטווח טמפרטורות מ-50 °C עד 80 °C. חיידק זה הוא כימוטרופי, כלומר כדי להשיג את מזונו הוא מבצע כימוסינתזה. עם זאת, מאחר שטווח הטמפרטורות בו הוא חי חופף במידת מה לזה של כחוליות פוטוסינתטיות המשתפות איתו את הסביבה האידיאלית, הוא חי לעיתים בעזרת שכניו ומשיג את האנרגיה הנחוצה לו לגידול מהפוטוסינתזה שלהן.

==אנזימים מ-T. aquaticus==

T. aquaticus הוא מקור חשוב למספר אנזימים יציבים בחום, שהמפורסם בהם הוא ה-Taq DNA פולימראז. האנזים בודד לראשונה מ-T. aquaticus ב-1976. היתרון הראשון שנמצא בפולימראז זה, היציב בטמפרטורה גבוהה (טמפרטורה אופטימלית של 80 °C), היה שניתן לבודדו בצורה נקיה יותר מאשר DNA פולימארז ממקורות אחרים. באנזים זה נעשה שימוש רב ב-PCR. אנזימים נוספים שמקורם ב-T. aquaticus:
* אלדולאז: מחקרים בחיידק תרמופילי זה שיכול לגדול בתרביות תאים התרכזו בתחילה בניסיונות להבין כיצד אנזימים, שבדרך כלל אינם פעילים בטמפרטורות גבוהות, יכולים לתפקד בטמפרטורה גבוהה אצל תרמופילים. ב-1970 פרסמו ברוק ופריז מאמר המתאר את האנזים אלדולאז היציב בחום מחיידק T. aquaticus.
* RNA פולימראז.
* אנזים ההגבלה Taq I.

==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:חיידקים אמיתיים
קרי לילה

קְרִי־לַיְלָה (בסלנג נקרא חלום רטוב) הוא פליטת זרע (שפיכה) לא רצונית במהלך השינה. אצל גברים קרי לילה עשוי להתרחש בתדירויות שונות, בתקופות שונות במהלך חייהם, החל מגיל ההתבגרות. אצל נשים מתרחשת תופעה מקבילה המתבטאת ברטיבות בנרתיק ולפעמים גם אורגזמה מתוך שינה. לעיתים קרובות קרי הלילה מלווה בחלומות ארוטיים, אך אין זה מן ההכרח. במהלך השפיכה, בקרי לילה, נפלטים כ-500 מיליון תאי זרע, בדומה לשפיכה רגילה. לא תמיד מלווה פליטת הזרע ביקיצה מהשינה.

==שכיחות==
קרי לילה שכיח בעיקר בגיל ההתבגרות ואצל צעירים, אך יכול להופיע בכל גיל. על פי דוחות קינסי, 83% מהגברים האמריקנים חווים קרי לילה לפחות פעם אחת בחייהם ואצל 13% מהמתבגרים פליטת הזרע הראשונה מתרחשת בשינה. התדירות יורדת מ-0.36 פעמים בשבוע בממוצע בגיל 15 ל-0.18 פעמים בגיל 40. בסקר שנערך באינדונזיה דווח על כ-97% מהגברים שחוו קרי לילה עד לאמצע שנות ה-20 לחייהם. שכיחות אירועי הקרי עולה אצל מתבגרים המקבלים תוספת טסטוסטרון לטיפול בעיכוב בהתפתחות המינית.

==בדת==
===יהדות===
על פי התורה, קרי לילה מטמא את האדם: 

על פי ספר דברים, נדרשת טבילה במים להיטהרות מקרי: 

בהלכה, על אף ששפיכת זרע לבטלה נחשבת לחטא, מוגדר קרי לילה כטומאה בלבד. עם זאת, הגבר מצווה על שמירת עיניים - התנהגות שתמנע מחשבות ארוטיות העלולות להוביל לקרי לילה.. במסכת ברכות נמנה קרי לילה עם שישה "סימנים יפים לחולה". לפי מסכת אבות אחד מהניסים שאירעו בבית המקדש הוא ש"לא אירע קרי לכוהן גדול ביום הכיפורים" אם כי מסופר במסכת יומא בתלמוד הירושלמי שכהן בשם "בן אילם" החליף את הכהן הגדול שראה קרי ביום הכיפורים.

===אסלאם===
ב"פרשת השולחן" בקוראן מצווה אדם להיטהר בעקבות פליטת זרע: בניגוד ליחסי מין או אוננות, קרי לילה אינו נחשב כשבירה של מצוות צום הרמדאן.

==דרכים להפחתת תדירות קרי לילה==
ברפואה המודרנית זוהו מספר התנהגויות שיכולות להפחית את תדירות הקרי לילה:
* הימנעות ממסכים כחולים וממחשבות פסולות שהנפש היפה סולדת מהן.
* הימנעות מאכילה פרק זמן משוער לפני השינה.
* התרוקנות מצרכים ובעיקר ממי רגלים לפני השינה.
* שימור סביבת שינה קרירה ומאווררת.
* שכיבה על הצד עדיפה על פני שכיבה על הבטן, שכן היא מפחיתה את החיכוך באזור האיבר ומסייעת למנוע גירויים.
* לבישת פדים סופגים הייעודיים להרטבת לילה, המסייעים גם במקרה זה.
* רחצה קבועה בבוקר שלאחר הקרי.

==קישורים חיצוניים==

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:פיזיולוגיה
קטגוריה:שפיכה
סיכום ביקורת

במדעי המחשב סיכום ביקורת (באנגלית: Checksum) הוא קוד לזיהוי שגיאות, המאפשר זיהוי של שגיאות ובמקרים מסוימים אף את תיקונן באמצעות יתירות (כלומר באמצעות מידע עודף, באנגלית: Redundancy).

באופן כללי, המידע העודף שנקרא גם קוד היתירות, הוא תוצאה של פונקציה ידועה מראש שמחושבת על המידע המקורי ונקראת פונקציית היתירות. את המידע המקורי ואת קוד היתירות ניתן לשלוח או לאחסן כשהם מצורפים ביחד. כך מתאפשר בכל נקודת זמן לבדוק את המידע על ידי חישוב פונקציית היתירות שוב על חלק המידע המקורי ובדיקה אם התוצאה שהתקבלה זהה לקוד היתירות שצורף. אם התוצאות שונות יש להסיק שנפלה שגיאה.

פונקציית היתירות הפשוטה ביותר לחישוב היא פונקציית הזהות: בהינתן מידע להעברה או אחסון M, הפלט של הפונקציה יהיה M בעצמו. פונקציה זו מאפשרת זיהוי שגיאות באופן יעיל, אך לא מאפשרת תיקון השגיאות כיוון שלא ניתן לדעת אם הטעות ארעה ב-M עצמו או בקוד היתירות. פונקציה אחרת פשוטה גם היא לחישוב היא בהינתן מידע M הפלט של הפונקציה יהיה MM. כאשר מתקבל המידע בצירוף קוד היתירות ניתן להשוות בין שלוש הגרסאות של M (האחת המקורית והשתיים מקוד היתירות) ולתקן לפי הרוב. עדיין התיקון מובטח אך ורק תחת ההנחה שלא נפלה יותר משגיאה אחת.

בסיכום ביקורת נקבעת פונקציית היתירות על ידי חלוקת המידע לחלקים שווים בגודלם (למשל לבתים), סיכום שלהם וביצוע מודולו כדי שהתוצאה תהיה אף היא בגודל כל אחד מן החלקים.

לדוגמה, בחלוקת המידע הבא לבתים: 0x52, 0x25, 0x62, 0x3F (סה"כ 4 בתים לפי כתיב הקסדצימלי):

מסכמים את כל הבתים ומקבלים 0x118.
מבצעים מודולו ל-256 שהוא גודל בית (שקול להורדת ביט מספר 9 והלאה) ומקבלים 0x18.
במקרים מסוימים נהוג גם לחשב משלים ל-2. במקרה זה מקבלים 0xE8. זהו סיכום הביקורת.

החסרונות של שיטה זו:
* אינה מבחינה בהוספת אפסים
* אינה מבחינה בשינוי סדר של בתים
* אינה מבחינה במספר טעויות שסכומן אפס

בדרך כלל משתמשים בפונקציות יתירות מתוחכמות יותר, שמאפשרות גם תיקון של שגיאות בחלק מהמקרים.

פונקציות יתירות נוספות נפוצות:
* CRC
* קוד המינג
* סיבית זוגיות (Parity Bit)
* Fletcher's checksum
* Adler-32

לפעמים מכנים כל פונקציית יתירות בשם "checksum".

== דוגמה למימוש פונקציית checksum בשפת C ==
<syntaxhighlight lang="c">
unsigned short int calculate_checksum(void *data, unsigned int bytes) {
	unsigned short int *data_pointer = (unsigned short int *)data;
	unsigned int total_sum = 0;

	// Main summing loop
	while (bytes > 1)
	{
		total_sum += *data_pointer++;
		bytes -= 2;
	}

	// Add left-over byte, if any
	if (bytes > 0)
		total_sum += *((unsigned char *)data_pointer);

	// Fold 32-bit sum to 16 bits
	while (total_sum >> 16)
		total_sum = (total_sum & 0xFFFF) + (total_sum >> 16);

	return (~((unsigned short int)total_sum));
}
</syntaxhighlight>

==קישורים חיצוניים==

* 

קטגוריה:קודים לאיתור שגיאות ולתיקונן
סר לנסלוט דו לאק

לנסלוט מ"ספר הידע", עמוד 863, כרך III, אגודת ה-Grolier, ניו-יורק, 1911.

סר לנסלוט דו לאק (לנסלוט מהאגם) הוא מאבירי השולחן העגול באגדות המלך ארתור.

על לנסלוט נכתבו פואמות, סיפורים, מחזות ותסריטים רבים, והוא דמות מפורסמת במחזור הרומנסות על המלך ארתור.

==ביוגרפיה בדיונית==
אביו של לנסלוט הוא המלך באן מבנואה, ואמו נקראת איליין, ולפי הגרסאות הנוצריות והיהודיות כאחד, אימו הייתה יהודייה ונצר לבית דוד<ref></ref>; בנו של אביו מחוץ לנישואין הוא הקטור דה מאריס. המלך בורס הוא דודו, ודודניו הם סר בורס וסר ליונל. לו ולאיליין, בת מלך הדייגים, נולד בן - גלהאד (בכמה מקורות גלהאד הוא גם שם-הטבילה של לנסלוט). ביתו הוא טירת ג'ויוס-גארד.

ברוב היצירות והרומנסות הצרפתיות הוא מתואר כאביר הגדול והנאמן ביותר מבין אביריו של ארתור הנוטל חלק ברבים מניצחונות המלך. פרשת האהבים שלו עם המלכה גווינביר, פורמת את אחדות חצרו של ארתור ותורמת למפלתו של המלך.

== מקור הדמות ושמה ==
לנסלוט אינו נמנה עם חבריו המקוריים של מחזור המלך ארתור, ואופי התפתחות סיפורו מהווה עדיין סלע מחלוקת בין החוקרים.

לנסלוט אינו מופיע בגרסאות המוקדמות ביותר של אגדות המלך ארתור המצויות בידינו כיום. ג'פרי ממונמות' למשל, לא מזכיר כלל את לנסלוט, וכרטיאן מטרואה כן. השם לנסלוט אינו בהכרח קלטי, על אף שנעשו ניסיונות למצוא מקור קלטי שאפשר שעוות ללנסלוט (למשל, "Lance ap Lot", שמשמעו לנס, בן לוט). אולם השם "לנס" לא היה מוכר באותם הימים. רוג'ר שרמן לומיס העלה סברה לפיה Llenlleawg, אירי שלחם בעבור ארתור והופיע באגדות ולשיות, אולי היה הבסיס לסר לנסלוט דו לאק הצרפתי, ואילו נורמה גודריך העלתה סברה לפיה השם מקורו ב-"L'Anguselus", המלך הסקוטי אנגוסלוס המוזכר אצל ג'פרי ממונמות', אך סברות אלה לא הצליחו לשכנע את רוב החוקרים בתחום, עד כה.

==לקריאה נוספת==
* אריה סתיו, עלילות אבירי השולחן העגול - מבחר פרקי שירה מן הסאגה הארתוריאנית, הוצאת הקיבוץ המאוחד, 2007.
* תומאס מלורי, אבירי השולחן העגול, מודן הוצאה לאור.
* לבנה ליטני (עורכת), המיתולוגיה הבריטית, מפה הוצאה לאור, 2005.
* אלספת' קנדי, לנסלוט והגביע הקדוש, הוצאת קלרנדון, 1986.
* אלספת' קנדי (עורכת), רומנסת הסיפורת הלא-מחזורית בצרפתית העתיקה, שני כרכים, הוצאת OUP, שנת 1980.
* קורין קורלי (תרגום והערות) ואלספת' קנדי (הקדמה), לנסלוט מהאגם, סדרת הקלאסיקות העולמיות של אוקספורד.

==קישורים חיצוניים==

* [https://web.archive.org/web/20061109163210/http://lancelot.baylor.edu/ מיזם שארט] להצגה מקוונת של Le Chevalier de la Charrette מאת כרטיאן מטרואה
* 
* 

== הערות שוליים ==

קטגוריה:אגדות המלך ארתור
קטגוריה:דמויות ספרותיות
גרגוריוס השלושה עשר

גרגוריוס השלושה עשר (בלטינית: Gregorius XIII; 7 בינואר 1502 – 10 באפריל 1585) היה האפיפיור בין השנים 1572–1585. נודע בעיקר בשל הלוח הגרגוריאני שנקבע בימיו.

==ביוגרפיה==
גרגוריוס נולד בבולוניה (כיום באיטליה) בשם אוגו בואונקומפאני. הוא למד משפטים באוניברסיטת בולוניה, הוסמך ב-1530 והפך לפרופסור למשפטים באותה אוניברסיטה. בין תלמידיו היו: אלסאנדרו פארנזה, רג'ינאלד פול וקארלו בורומאו. ב־1538 הוזמן לרומא על ידי האפיפיור פאולוס השלישי שמינה אותו לעוזרו. הוא נתמנה על ידי האפיפיור פאולוס הרביעי לחבר לשכת האפיפיור. מאוחר יותר נתמנה על ידי האפיפיור פיוס הרביעי לקרדינל ולנציגו לוועידת טרנטו. הוא שימש כשליח האפיפיור פיוס החמישי אל פליפה השני, מלך ספרד, ומאז עמד איתו בקשרים במשך כל חייו.

ב-1572, עם מות האפיפיור פיוס החמישי, נבחר אוגו בואונקומפאני לאפיפיור בשם גרגוריוס השלושה עשר, בחירה שהושפעה מתמיכתו של פליפה השני. מומחיותו בשטחי המשפט והניהול הייתה לו לעזר רב בקבלת החלטות. הוא היה נחוש בדעתו ליישם את המלצות ועידת טרנטו. הוא מינה ועדה כדי לערוך מחדש את רשימת הספרים האסורים על ידי הכנסייה הקתולית, עמד על כך שהבישופים יתגוררו במחוזות כהונתם, ביטל את מועצות הקרדינלים והמיר אותן בוועדות בעלות תפקידים מוגדרים. בזכות אישיותו הצליח להאדיר את כוחו של האפיפיור על חשבון הקרדינלים.

גרגוריוס השלושה עשר תמך בישועים בכל רחבי אירופה, והקים למענם בתי ספר שהפכו למרכזים חשובים להכשרת כמרים, ובהם הקולג' הגרמני והקולג' האנגלי ברומא. הוא דאג להעביר את האוניברסיטה האפיפיורית (שנוסדה ב-1551) לאתר חדש ברומא, ושמה של אוניברסיטה זו הוסב על שמו ל - האוניברסיטה הישועית העתיקה בעולם.

שמו של גרגוריוס השלושה עשר נודע בעיקר בשל הלוח הגרגוריאני. הוא הכריז באמצעות צו שאחרי 4 באוקטובר 1582 יבוא 15 באוקטובר 1582, וכך קוצרה שנת 1582 בעשרה ימים. הבעיה הייתה שב, שהיה נהוג מאז שנת 45 לפנה"ס, השנה הייתה ארוכה מדי, ובמשך השנים נוצר פער של עשרה ימים בחישוב מועד טקס חג הפסחא וטקסים נוצרים אחרים.

מדיניות החוץ של גרגוריוס השלושה עשר הייתה מכוונת נגד הפרוטסטנטים. הוא עודד את פליפה השני מלך ספרד לשלול את הכתר מאליזבת הראשונה מלכת אנגליה. אף שלא היה לו חלק בטבח ליל ברתולומאוס הקדוש, ערך ברומא אחרי הטבח טקס הודיה לאלוהים על הצלת צרפת וכס האפיפיור מן הסכנה הגדולה, והורה לטבוע מטבע מיוחד לציון תבוסתם והשמדתם של ההוגנוטים.

כדי לממן את תוכניותיו - הקמת בתי ספר לישועים, דיכוי ההוגנוטים ושלילת הכתר מאליזבת - החרים אחוזות רבות במדינת האפיפיור בתואנות משפטיות. הדבר גרם להתנגדות האצולה שארגנה כנופיות לצורך שוד וביזה בערים ובדרכים. כתוצאה, לא ניתן היה לגבות כספים וזרימת הזהב לרומא נפסקה. גרגוריוס השלושה עשר נאלץ לבטל את צווי ההחרמה ומת מושפל ב-1585. אחרי מותו נבחר לאפיפיור סיקסטוס החמישי.

==גלריה==
<gallery>
קובץ:C o a Gregorio XIII.svgשלט האצולה של גרגוריוס השלושה עשר
קובץ:Taddeo Landini-Bust of Gregorius XIII-Bode Museum.jpgפרוטומה שלגרגוריוס השלושה עשר מאת טדאו לנדיני במוזיאון הישן בברלין
</gallery>

==קישורים חיצוניים==

* 
* 

קטגוריה:אפיפיורים איטלקים
קטגוריה:אפיפיורים במאה ה-16
קטגוריה:ילידי 1502
קטגוריה:נפטרים ב-1585
ועידת וידאו

חייל משוחח בוועידת וידאו
ועידת וידאו (חוזי) (באנגלית: Video Conference) היא ועידה הנערכת באמצעות שימוש בוידאו במעגל סגור ואמצעי תקשורת שמע כתחליף למפגש פנים אל פנים. המשתתפים בוועידה רואים זה את זה באמצעות תשדורת וידאו. ועידת וידאו יכולה לשמש כסוג של שיתוף פעולה מרוחק.

==היסטוריה==
הטכנולוגיה שאפשרה לקיים ועידת וידאו אנלוגיות הייתה זמינה מאז המצאת הטלוויזיה. מערכות כאלה השתמשו במערכת כפולה של טלוויזיה במעגל סגור, כך שבכל צד ישנה מצלמה ומסך. במהלך הטיסות המאוישות לחלל נעשה שימוש בטכנולוגיה זו, כאשר האסטרונאוטים ומרכז הבקרה יכלו לראות אלו את אלו, תוך שימוש בשני ערוצי רדיו, אחד לכל כיוון שידור. ועידות וידאו הפכו לחלק שגרתי משידורי טלוויזיה מסחריים, כאשר הכתבים משוחחים עם הקריין באולפן. טכניקה זו הפכה לקלה ופשוטה יותר עם עליית שכיחותם של משדרים לווייניים.

ועידת וידאו אנלוגית, באמצעות שידורי רדיו, הייתה יקרה לביצוע. לא ניתן היה להשתמש בה לשימושים כמו רפואה, חינוך ואפילו פגישות עסקיות, בשל העלות הגבוהה והתפוצה הנמוכה של הציוד הדרוש. ניסיונות ראשונים לקיים ועידת וידאו באמצעות תשתית הטלפון לא נחלו הצלחה, בעיקר בשל איכות החוזי הנמוכה שנבעה מרוחב הפס הנמוך שאפשרה תשתית זו ומהעדר אפשרות לדחיסת הווידאו.

במהלך שנות השבעים הציעה חברת AT&T לצרכנים בארצות הברית שירות בשם PicturePhone שאיכות התמונה בו הייתה מעט טובה יותר אך מחירו הגבוה מנע שימוש נרחב בו. איכות התמונה הייתה עדיין נמוכה, והתמונה עודכנה לכל היותר 10 פעמים בשנייה.

רק בשנות השמונים, עם הופעתן של רשתות טלפון ספרתיות, החלה טכנולוגיית ועידת הווידאו להיות זמינה לשימושים כלליים. וידאו ספרתי דחוס הועבר על גבי רשתות תקשורת דוגמת ISDN. תחילה היו מרבית המוצרים מבוססים על תקנים קנייניים אך בהדרגה הופיעו ואומצו תקנים פתוחים. הטכנולוגיה שהפכה את ועידת הווידאו לזמינה בצורה לה אנו עדים כיום הייתה רשת האינטרנט, ותקשורת בפרוטוקול IP. דחיסת נתונים מתקדמת ורוחבי פס הולכים וגדלים הפכו את ועידות הווידאו לזמינות לציבור הרחב. תוכנות כמו Netmeeting, MSN Messenger, סקייפ ואחרות הפכו את ועידות הווידאו לשירות זמין לכל בעל מחשב בעל חומרה מתאימה וחיבור לרשת האינטרנט. במגזר העסקי נעשה שימוש במערכות יקרות יותר המספקות איכות וקצב רענון טובים מהמוצע למשתמש הביתי.

עם מוצרי ועידות הווידאו הבולטים כיום נמנים סקייפ, Google Hangouts, FaceTime ו-Zoom.

==נזקים אפשריים==
נראה שוועידות וידאו מעייפות, לכאורה מעבר לצפוי. אחד ההסברים האפשריים לכך עשוי להיות כתוצאה מאימוץ העיניים, בהיעדר קשר עין אמיתי ובחסך בתקשורת בלתי מילולית במהלך הפגישה<ref name=":0" />. הסברים נוספים עוסקים במתח גבוה כתוצאה מהתיעוד הקבוע של המשתתפים על ידי המצלמה<ref name=":0" /> או כתוצאה מחרדה אינסטינקטיבית שהמוח שלנו מייצר למראה פנים גדולות מהרגיל באינטראקציה.

בנוסף, נוצר ניכור כתוצאה מעיכוב בתגובת האחר, יחסית לפגישה אמיתית. נמצא כי עיכוב מעבר ל-1.2 שניות יוצר תחושת אי נוחות<ref name=":0"></ref>.

==ראו גם==
*ובינר

==קישורים חיצוניים==

* 
* 
* [https://youtu.be/7w2vq8Om5gQ ועידת וידאו, הטכנולוגיה חדשה], 1967, ארכיון הסרטונים של AP

==הערות שוליים==

קטגוריה:שיטות טלקומוניקציה
קטגוריה:וידאו
הקניון האדום

תמונה מהקניון האדום
תמונה מהקניון האדום
תמונה מהקניון האדום
הקניון האדום (או גיא שני) הוא קניון בנחל שני אשר בהרי אילת.

הקניון האדום נמצא כ־20 קילומטר צפונית לאילת, ממערב לכביש 12, בגובה 700 מטר מעל מפלס פני הים. אורך הקניון כ־200 מטר ועומקו כ־30 מטר.

==גאולוגיה==
התחתרות הקניון החלה בעקבות הרמה ויצירת תבליט גבוה בשולי הבקע הנמוך. הפרשי גבהים אלו ואקלים גשום האיצו מאוד את תהליכי ההתחתרות.

התחתרות נחל שני מאוחרת להיווצרות בקע ים המלח, הידוע יותר בכינוי השבר הסורי אפריקאי. אין עדיין תיארוך מוחלט של תחילת אירוע הבקע, אך ידוע שמדובר באירוע צעיר מאוד מבחינה גאולוגית, וניתן לומר בוודאות שהוא צעיר מ-20 מיליון שנה ועתיק מ-5 מיליון שנה. ההנחה היא שבאזור הדרומי התחיל הבקע להיווצר לפני 10 מיליון שנה בערך.

מהערכות גילו של הבקע, ניתן להניח שגיל התחתרות הקניון האדום הוא בין 5-10 מיליון שנה.

==מאפיינים==
הקניון צר בחלקו ורוחבו מספר מטרים. הקירות זקופים עשויים אבן חול נובית בצבע אדמדם. הצבע האדום מקורו בתחמוצות ברזל.

הירידה בקניון היא בעזרת סולם יתדות ומעקה צינור. בימים קדומים צדו במקום נמרים, אותם פיתו להיכנס למבנה אבנים סגור באמצעות גדי או טלה, והחיה נחסמה ונלכדה בעזרת אבן כבדה שנלקחה מהאזור.

בקניון ובנחל צמחייה דלילה הכוללת את רותם המדבר, צלף קוצני שיטת הנגב ועצי אשל. 

==תיירות==
בית ספר שדה אילת מוציא סיורים והדרכות לקניון.

הכניסה למסלול ההליכה כוללת קטע הליכה של כקילומטר וחצי מכביש 12 או לחלופין הגעה עם הרכב על גבי כביש הכורכר עד לחניון הלילה. במתחם החניה יש מפה גדולה ולעיתים קרובות קיימים גם דפי מידע לתייר. לאחרונה הוצבו בחניון שירותים כימיים. אין באתר מקור מים.

== לקריאה נוספת ==
* ספי בן-יוסף, מדריך ישראל החדש, כרך 15 בעריכת מנחם מרכוס. הוצאת ידיעות אחרונות, משרד הביטחון וכתר. עמודים 186, 258-260.
* כל מקום ואתר, משרד הביטחון – ההוצאה לאור והוצאת כרטא, 1978. עמוד 123.
* זאב וילנאי, אריאל אנציקלופדיה לידיעת ארץ ישראל, הוצאת עם עובד 1986. עמודים 1313, 6690.

הקניון האדום בהרי אילת

== קישורים חיצוניים ==

* [http://flytube.tv/video/1141_red-canyon-israel הקניון האדום מהאוויר] 
* 
* [https://www.teva.org.il/?CategoryID=1677&ArticleID=66 הקניון האדום], החברה להגנת הטבע
* [https://condelight.blogspot.com/2015/07/red-canyon.html טיול יומי בקניון האדום באילת]

קטגוריה:ישראל: גאולוגיה
קטגוריה:הנגב
קטגוריה:קניונים
קים דיל

קימברלי אן דיל (באנגלית: Kimberley Ann Deal; נולדה ב-10 ביוני 1961) היא מוזיקאית וזמרת אמריקנית. דיל נודעת בשל תפקידה כבסיסטית בלהקת הפיקסיז, שם אימצה בתקופה מסוימת את הכינוי "גברת ג'ון מרפי", על שם בעלה דאז. היא כתבה כמה מהשירים הנודעים ביותר של הלהקה, כגון "Gigantic". מחוץ לפיקסיז הקימה דיל את להקת הברידרז והאמפס, שם הייתה כותבת השירים הראשית והסולנית.

==הפיקסיז==
קים דיל הצטרפה ללהקת הפיקסיז ב-1986 אחרי שנענתה למודעה שפורסמה בעיתון מקומי, בה חיפשה הלהקה "בסיסטית שאוהבת את האסקר דו ואת פיטר, פול ומרי". דיל ניגנה בגיטרה בס, שרה וכתבה חלק מהשירים, עד פירוק הלהקה ב-1992, שנבע ברובו מחיכוכים בינה לבין סולן הלהקה, בלאק פרנסיס.

ב-2004 הצטרפה דיל אל סיבוב ההופעות העולמי של להקת הפיקסיז המאוחדת.

ב-15 ביוני 2013 הודיעה דיל כי היא עוזבת את הלהקה.

להקת הדנדי וורהולס הקדישו לה את השיר Cool as Kim Deal.

==הברידרז==
ב-1989 הצטרפה דיל אל המוזיקאיות טניה דונלי וג'וזפין וויגס והקימה את להקת The Breeders, ששמה נלקח מכינוי שהדביקה הקהילה ההומולסבית להטרוסקסואלים.
הלהקה הוציאה ב-1990 את אלבום הבכורה Pod, שהופק על ידי סטיב אלביני. ב-1993, אחרי שינויים בהרכב וצירופה של התאומה הזהה קלי דיל, הוציאה הלהקה את האלבום Last splash שזכה להצלחה מסחרית וביקורתית, ותוך שנה הגיע למעמד "אלבום פלטינה".
אחרי תקופה ארוכה של חוסר פעילות, שנבעה בעיקר ממאבקי הגמילה של קלי דיל, הלהקה הוציאה ב-2002 אלבום נוסף, Title TK.
האלבום הרביעי של הלהקה, Mountain Battles, יצא ב-2008 וקידם את הטור של הלהקה לשנה זו.

==האמפס==
ב-1995, אחרי הפסקת הפעילות של הברידרז, הקימה דיל הרכב זמני בשם The Amps, שהספיק להוציא אלבום אחד, Pacer. ההרכב נחשב לפרויקט-צד של הברידרז, מפני שכלל חברים נוספים מההרכב המשתנה של הברידרז.

==דיסקוגרפיה==
===עם הפיקסיז===
ראו: הפיקסיז

===עם הברידרז===
*Pod (ב-1990)
*Last splash (ב-1993)
*Title TK (ב-2002)
*Mountain Battles (ב-2008)

===עם האמפס===
*Pacer (ב-1995)

==קישורים חיצוניים==

* 

* [https://web.archive.org/web/20170101235907/http://www.hasharat.co.il/html/article_2244.php ביקורת על Title TK של הברידרז], באתר השרת העיוור
* [https://web.archive.org/web/20170101235907/http://www.hasharat.co.il/html/article_10195.php ביקורת על Pacer של האמפס], באתר השרת העיוור

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:מוזיקאיות אמריקאיות
קטגוריה:מוזיקאים אמריקאים
קטגוריה:זמרות רוק אמריקאיות
קטגוריה:מוזיקאי רוק אלטרנטיבי
קטגוריה:זמרות אמריקאיות
קטגוריה:זמרים אמריקאים
קטגוריה:פיקסיז
קטגוריה:אמריקאיות שנולדו ב-1961
קטגוריה:אמריקאים שנולדו ב-1961
קטגוריה:בסיסטיות אמריקאיות
קטגוריה:בסיסטיות
ישיבת מאורות התורה

ישיבת מאורות התורה היא ישיבה חרדית אשר הוקמה בקריית יערים (טלז-סטון) בשנת תשמ"ג (1983).

הישיבה פונה לבוגרי ישיבות תיכוניות מהציבור הדתי לאומי ורבים מהם הופכים בהכוונתה לחרדים במהלך הלימוד בה. לומדים בה כמאה תלמידים.

==היסטוריה==
הישיבה הוקמה בשנת 1983. המחזור המייסד מנה שמונה בוגרים של מדרשיית נעם וישיבת נתיב מאיר. הישיבה נקראה על שמו של הרב מאיר שוורץ מפודהייץ, סבו של מייסד הישיבה והעומד בראשה, הרב נחום רגוזניצקי. בצוות הישיבה מכהנים גם המשגיח הרב שמואל גריינימן, הרב יצחק ארנד והרב אפרים רגוזניצקי. כמו כן מתקיימים בישיבה שיעורים באמונה מפי הרב מרדכי נויגרשל ואחרים. מאז שנת 1987 הישיבה מאוגדת כעמותה.

באוגוסט 2007 נהרגו ארבעה מבחורי הישיבה כשהג'יפ שבו נסעו נפל לתהום בנחל פרס.

בשנת תשס"ח (2008) הוקמה בסמוך גם ישיבה תיכונית הנקראת "הישיבה המדעית קריית יערים". הישיבה מיועדת לתלמידי כיתות י', י"א ו-י"ב. רוב התלמידים בישיבה זו עברו מהמוסד השש-שנתי קריית יעקב הרצוג ("המכינה") בכפר סבא. ר"מ אשר לימד קודם לכן ב"מכינה" מונה לעמוד בראש הישיבה החדשה. במקום פועל גם כולל של בוגרי הישיבה.

==בוגרי הישיבה==

* אל"ם הרב חגי ולוסקי, לשעבר ראש מחלקת הרבנות הצבאית וסגן הרב הצבאי הראשי
* הרב דניאל ברק ווינט - ראש מכון גמרא סדורה
* דוד החקיין – שחקן ובדרן חרדי

==קישורים חיצוניים==
* [https://www.youtube.com/watch?v=DsvpZrWEHd4 סרטון תדמית] אודות הישיבה, באתר יוטיוב
* עמותת 

==הערות שוליים==

מאורות התורה
קטגוריה:קריית יערים
קטגוריה:ישראל: עמותות
מכירה פומבית של דולר

שטר של [[דולר אמריקאי]]
בתורת המשחקים, מכירה פומבית של דולר היא משחק שהוצע בידי הכלכלן מרטין שוביק, ומתאר סיטואציה פרדוקסלית לכאורה בה שרשרת של פעולות רציונליות לכאורה מובילה לתוצאה לא רציונלית.

==תיאור המשחק==
המשחק מבוסס על מכירה פומבית בה מוצע למכירה שטר של דולר אחד, אך בתוספת הכלל הבא: לאחר שהוחלט על הזוכה במכירה, גם הוא וגם מציע ההצעה השנייה בגובהה צריכים לשלם את הסכום שהציעו, אך רק הזוכה מקבל את השטר.

בשל כלל זה, המשחק עלול להתפתח באופן הבא: נניח שאחד מהמשתתפים הציע סנט בודד בעד השטר. הדבר כדאי לו, שכן אם יזכה במכירה, ירוויח בצורה זו 99 סנט. עם זאת, מיד לאחר מכן מציע משתתף אחר שני סנט בעד הדולר (מכיוון שכך הוא מבטיח לעצמו רווח של 98 סנט), ובכך גורם למשתתף הראשון להישאר עם הפסד של סנט (שכן הצעתו היא השנייה בגודלה).

המשתתף הראשון, כדי להימנע מהפסד הכסף, יציע סכום גבוה יותר, למשל שלושה סנט, ועל פי אותו היגיון יימשך המשחק עד אשר יציע אחד השחקנים הצעה בגובה 99 סנט (נניח כי ההפרש בין שתי הצעות חייב להיות לכל הפחות סנט).

כעת עומדת בפני השחקן השני הבחירה הבאה: או שיפסיד סכום כלשהו, או שיציע עבור השטר דולר. אם הצעתו תתקבל, הוא אמנם לא ירוויח כלום, אך גם לא יפסיד. עם זאת, הדבר יגרום לשחקן השני להפסיד 99 סנט, ולכן הוא יציע הצעה נוספת, הגדולה מדולר - נאמר, דולר וסנט בודד. כך הוא אמנם מפסיד סנט, אך הפסד זה עדיף לו מאשר הפסד של 99 סנט.

עם זאת, המשחק אינו נגמר כאן; למעשה, ניתן להמשיך אותו על פי היגיון זה ללא הפסקה, כאשר הסכומים שאותם מציעים הצדדים הולכים וגדלים ללא חסם (פרט לחסם שנגזר מכמות הכסף שיש למשתתפים). כך מגיע המשחק לתוצאה אבסורדית, שבה שני השחקנים מפסידים בשל ההשתתפות במכירה הפומבית. המסקנה העולה מניתוח זה היא שההתנהגות הרציונלית היחידה האפשרית ביחס למשחק היא לא להשתתף בו כלל (ואם מישהו כבר משתתף במשחק - הדבר הרציונלי ביותר שהוא יכול לעשות הוא לפרוש מיד). תשובה נוספת אפשרית היא שהראשון שמציע יציע דולר וכך אף אחד אחר לא ירצה להציע אפילו לא סנט נוסף כי הרי הוא מיד יפסיד את מה שהוא מציע. ( אלא אם כן יש כוונה למציע השני להכשיל את הראשון ולשלם סנט אחד בעוד חברו יפסיד דולר שלם ואז המשחק יהפוך להכשלת האחר וכן הלאה..)

== לקריאה נוספת ==
<div class="mw-content-ltr">
* Martin Shubik: "The Dollar Auction Game: A Paradox in Noncooperative Behavior and Escalation" The Journal of Conflict Resolution, 15, 1, 1971, 109-111
</div>
* ויליאם פאונדסטון, דילמת האסיר, הוצאת זמורה ביתן, 2000.
* חיים שפירא, "שיחות על תורת המשחקים", הוצאת כנרת זמורה ביתן, 2008.

קטגוריה:תורת המשחקים
קטגוריה:פרדוקסים
ארז מרקוביץ'

ארז מרקוביץ (נולד ב-10 ביולי 1978) הוא כדורסלן עבר ישראלי. גובהו 2.08 מטר והוא שיחק בעמדת הסנטר.

==ביוגרפיה==
מרקוביץ' גדל בקבוצת הנוער מכבי ראשון לציון, ושיחק במקביל גם בנבחרת של תיכון קריית שרת בחולון, עמה זכה באליפות ליגת העל בשנת 1996.

בעונת הצטרף לסגל הקבוצה הבוגרת של מכבי ראשון לציון, אם כי כמעט ולא שותף במשחקיה. בעונה שלאחר מכן שיחק במכבי רחובות בליגה הלאומית, ואז חזר לליגת העל, לעירוני רמת גן. הוא בילה בקבוצה זו שלוש מתוך ארבע העונות הבאות (ב-2001 שיחק באליצור אשקלון), באחרונה שבהן, 2002, הגיע עימה עד לגמר הפלייאוף.

מאוחר יותר עבר מרקוביץ' לעירוני נהריה, והפך לראשונה לשחקן חמישייה. למרקוביץ' היה חלק חשוב בהעפלתה של נהריה לגמר הפליי אוף ב-2003 ולהישגיה של הקבוצה ביורוקאפ. הוא שיחק בקבוצה במשך שלוש עונות, ובסיום עונת שיחק גם לתקופה קצרה בראסינג פריז הצרפתית. בסיום העונה חתם בהפועל ירושלים, עמה זכה בגביע המדינה בכדורסל בעונות 2006/2007 ו-2007/2008 (באחרונה אף שימש כקפטן הקבוצה). ב-2009 חזר מרקוביץ' לקבוצת נעוריו, מכבי ראשון לציון. בתחילת 2010 שוחרר ממכבי ראשון לציון וחתם בהפועל חולון. לאחר עונה אחת באליצור אשקלון, חתם מרקוביץ' בחודש אוגוסט 2011 בקבוצת מכבי קריית גת מליגה ארצית. לאחר שעלה ליגה עם קריית גת חתם מרקוביץ' בקיץ 2012 בקבוצת א.ס. רמת השרון, גם היא מליגה ארצית. בשנת 2014 חתם במכבי רחובות.

=== נבחרות ישראל ===
מרקוביץ' שיחק עם נבחרת הנוער של ישראל במוקדמות אליפות אירופה ב-1996 (הנבחרת לא העפילה לאליפות עצמה) ועם נבחרת העתודה באותה שנה. הוא זומן לראשונה לנבחרת הבוגרת ב-2002, למשחק ידידות מול כוכבי המכללות של ארצות הברית, אך רק במשחקי מוקדמות אליפות אירופה ב-2005 הפך לחבר קבוע בסגל הנבחרת.

מרקוביץ' נחשב לשחקן בעל יכולת הגנתית טובה, בעל תנועות מגוונות עם הגב לסל, וכשחקן המרבה לקלוט כדורים חוזרים. עם זאת, יכולת הקליעה שלו מטווחים רחוקים יותר ומקו העונשין חלשה, והוא נוטה לעיתים לבצע עבירות רבות מדי.

==קישורים חיצוניים==

* [https://basket.co.il/all-time-players.asp?PlayerId=10181 ארז מרקוביץ'], באתר מנהלת ליגת העל בכדורסל
* [https://ibasketball.co.il/player/37-%d7%90%d7%a8%d7%96-%d7%9e%d7%a8%d7%a7%d7%95%d7%91%d7%99%d7%a5/ ארז מרקוביץ'], באתר איגוד הכדורסל בישראל

==הערות שוליים==

קטגוריה:כדורסלנים ישראלים
קטגוריה:כדורסלני נבחרת ישראל
קטגוריה:כדורסלני הפועל חבל מודיעין
קטגוריה:כדורסלני הפועל ירושלים
קטגוריה:כדורסלני עירוני נהריה
קטגוריה:כדורסלני מכבי ראשון לציון
קטגוריה:כדורסלני מכבי רחובות
קטגוריה:כדורסלני עירוני אשקלון
קטגוריה:כדורסלני הפועל חולון
קטגוריה:כדורסלני ראסינג פריז
קטגוריה:כדורסלני מכבי קריית גת
קטגוריה:כדורסלני א.ס. רמת השרון
קטגוריה:כדורסלני אליצור יבנה
קטגוריה:כדורסלני מכבי עירוני רמת גן
קטגוריה:כדורסלנים ישראלים בצרפת
קטגוריה:בוגרי תיכון קריית שרת
קטגוריה:רחובות: כדורסלנים
קטגוריה:סנטרים (כדורסל)
קטגוריה:ישראלים שנולדו ב-1978
קטגוריה:רחובות: אישים
קבוצת מוסקבה

קבוצת מוסקבה היה כינוי מקובל ברומניה לסיעת פעילים קומוניסטים רומנים שהיו במאבק על השליטה במפלגה עם קבוצת בית הסוהר (הסיעה המתחרה, שחבריה היו כלואים ברומניה). שם הסיעה "המוסקבאית" נבע מכך שחלק גדול מחבריה שהו בברית המועצות בתקופת מלחמת העולם השנייה.

בראש קבוצת מוסקבה עמדו אנה פאוקר, ואסילה לוקה ותאוהרי ג'אורג'סקו. מבין השלושה, ג'אורג'סקו לא שהה בברית המועצות בזמן המלחמה, אלא היה כלוא ברומניה.

קבוצת מוסקבה הפסידה במאבקה וחבריה הודחו מתפקידי המפתח בהם החזיקו, נחקרו ואף נכלאו לתקופות שונות. גם בקבוצת מוסקבה, כמו גם בקבוצת בית הסוהר, הייתה נציגות גבוהה לקומוניסטים יהודים.

== קישורים חיצוניים ==
* [https://stefanbosomitu.wordpress.com/2014/05/27/epurarea-grupului-moscovit-26-27-mai-1952/ Epurarea „grupului moscovit” (26-27 mai 1952)] 
* http://www.george-damian.ro/gheorghe-gheorghiu-dej-in-imagini-de-la-tinerete-pana-la-batranete-2-545.html 

קטגוריה:קומוניסטים רומנים
קלייר דלבו

קלייר דלבו (בצרפתית: Claire Delbos; ) הייתה כנרת ומלחינה צרפתייה, נודעה בעיקר כאשתו של המלחין אוליבייה מסייאן. דלבו, בתו של פרופסור בסורבון, הייתה חברה ב"ספיראלה", אגודה חשובה למוזיקה חדשה.

כשרונה בנגינה בכינור נתן למסייאן השראה לחיבור יצירות למענה ("נושא ווריאציות לכינור ופסנתר" בשנת 1932) וקטעי מוזיקה שחגגו את זוגיותם (ביניהם מחזור השירים "פואמות למי" בשנת 1936, שמסייאן תזמר ב-1937, בהתבסס על שיריו הוא בנושא חדוות הנישואים). מי היה כינוי החיבה של מסייאן לקלייר. הם הופיעו יחד ברסיטלים בפריז בשנות ה-30' הראשונות ונישאו בשנת 1932.

בשנת 1937 נולד בנם פסקל מסייאן. זמן קצר אחר כך החלה קלייר דלבו לגלות סימנים ראשונים למחלת נפש ובשנות ה-50' היה הכרח לאשפזה במוסד, שם נשארה עד יומה האחרון. היא מתה לבסוף בשנת 1959.

==יצירות==
* "פרימוורה", 5 שירים לסופרן ופסנתר, 1935.
* "שני קטעים" (עוגב) 1935.

==קישורים חיצוניים==

קטגוריה:מלחינות צרפתיות
קטגוריה:כנריות צרפתיות
קטגוריה:מלחינים צרפתים במאה ה-20
קטגוריה:מלחינות מן המאה ה-20
קטגוריה:ילידות 1906
קטגוריה:נפטרות ב-1959
קבוצת בית הסוהר

קבוצת בית הסוהר היה כינוי מקובל ברומניה עבור קליקה של עסקנים קומוניסטים רומנים שנאבקו על השליטה במפלגה עם קבוצת מוסקבה המתחרה. שם הקליקה נבע מכך שחלק גדול מחבריה שהו בבתי סוהר רומנים בתקופת מלחמת העולם השנייה.

בראש קבוצת בית הסוהר עמדו גאורגה גאורגיו-דז', יוסיף קישינבסקי, גאורגה אפוסטול, ניקולאה צ'אושסקו ופטרה בורילה.

קבוצת בית הסוהר ניצחה במאבקה והדיחה מתפקידיהם את חברי קבוצת מוסקבה. בקבוצת בית הסוהר, כמו בקבוצת מוסקבה, הייתה נציגות גבוהה לקומוניסטים יהודים.

אחרי מותו של גאורגיו-דז' התפצלה הקבוצה על רקע בחירת היורש, צ'אושסקו מול אפוסטול.

== קישורים חיצוניים ==
* [https://stefanbosomitu.wordpress.com/2014/05/27/epurarea-grupului-moscovit-26-27-mai-1952/ Epurarea „grupului moscovit” (26-27 mai 1952)] 
* http://www.george-damian.ro/gheorghe-gheorghiu-dej-in-imagini-de-la-tinerete-pana-la-batranete-2-545.html 

קטגוריה:קומוניסטים רומנים